শনিবার গাজিয়াবাদের জেলা প্রশাসন প্রায় ৬০০০ টাকার রসগোল্লা বাজেয়াপ্ত করল। খবর পাওয়া গিয়েছে, এর আগেও সেখানে পচে যাওয়া দুধ এবং ক্ষতিকর ক্যামিকেল দিয়ে রসগোল্লা বানানো হত। শুধু তাই নয় কলোনি এলাকার একটি স্যাঁতসেঁতে অস্বাস্থ্যকর পরিবেশে রসগোল্লা বিক্রি করা হত বলে জানিয়েছে দিল্লি-উত্তরপ্রদেশ সীমান্তের বড়কর্তারা।
অতিরিক্ত জেলাশাসক প্রীতি জয়সওয়াল জানিয়েছেন, সূত্রের মারফৎ খবর পেয়ে তাঁরা হানা দিয়েছিলেন সেই জায়গায়। সেখানে গিয়ে তাঁরা জানতে পারেন যে গাজিয়াবাদের ওই হর্ষ বিহার কলোনিতে বেআইনি মিষ্টি তৈরির ওয়ার্কশপ চলছিল বেশ কিছুদিন ধরেই।
সেখানে তল্লাসি চালিয়ে পুলিশ দেখে যে, কৃত্রিম দুধ দিয়ে তৈরি হচ্ছে প্রায় চার হাজার কেজি রসগোল্লা। এই কৃত্রিম দুধ নিয়ে আসা হয় মথুরা থেকে। অতিরিক্ত জেলাশাসক আরও জানিয়েছেন, যে পরিবেশে রসগোল্লাগুলি তৈরি করা হচ্ছে তা অত্যন্ত নোংরা ও অস্বাস্থ্যকর। সেই ওয়ার্কশপে তালা লাগিয়ে দেওয়ার পরে সেখানকার দু’জন কর্মচারী পালিয়ে যাওয়ার পরিকল্পনা করেছিল। কিন্তু পারেনি। আপাতত সেই রসগোল্লার নমুনা সংগ্রহ করে পাঠানো হয়েছে ল্যাবরেটরি টেস্টের জন্য। এবং এই বেআইনি কারবারের সঙ্গে যুক্ত ব্যক্তিদের বিরুদ্ধে মামলাও দায়ের করা হয়েছে।